**ТВОРЧЕСКА БИОГРАФИЯ**

**на проф. Георги Момеков, дфн,**

кандидат за член-кореспондент на БАН в конкурса от 2021 г.

Професор Георги Цветанов Момеков, дфн, е роден на 22.06.1976 г. в гр. София. През 1993 г. завършва с отличен успех Националната природо-математическа гимназия „Акад. Л. Чакалов“, профил „Биология“, със засилено изучаване на химия и английски език. През 1998 г. придобива образователно квалификационна степен магистър-фармацевт във Фармацевтичен факултет на Медицински университет-София със защита на дипломна работа в областта на лекарствената токсикология като е един от отличниците на випуска. Следващата година постъпва на работа като преподавател в Катедрата по фармакология, фармакотерапия и токсикология на Фармацевтичен факултет при МУ - гр. София, където се реализира цялата му академична кариера и последователно заема длъжностите асистент (1999-2007), главен асистент (2007-2011), доцент (2011-2014) и професор (от 2014 г.). Професор Момеков участва в преподаването на редовните дисциплини фармакология, фармакотерапия, проблемни случаи във фармакотерапията, както и на свободно-избираемите курсове по клетъчна и молекулярна фармакология и по химиотерапия на студенти по фармация (на български и английски език). Кандидатът е активно ангажиран и в преподаването на специализанти по „Клинична фармация“ и „Фармакология и фармакотерапия“, а също така изнася цикъл от лекции по лекарствени взаимодействия на специализантите по Гастроентерология, зачислени към УМБАЛ „Царица Йоана - ИСУЛ“.

Проф. Момеков е защитил дисертации за придобиване на ОНС „Доктор“ (2007; ВАК, под ръководството на доайените на родната онкофармакология проф. Маргарита Караиванова, дмн и проф. Димитър Тодоров, дмн) и НС „Доктор на науките“ (2019: МУ-София) по научната специалност и акредитирана докторска програма „Фармакология, вкл. фармакокинетика и химиотерапия“.

Председател е на УС на Българското научно дружество по фармация. Членува в научните дружества по фармакология, по токсикология както и в Българския фармацевтичен съюз. Бил е член и председател на научните и организационните комитети на редица национални и международни конгреси, конференции и научни сесии.

Проф. Момеков има придобита специалност по линия на СДО „Клинична фармация“ и множество специализации у нас и в чужбина: курс за следдипломна квалификация „Въведение в педагогиката”, Медицински факултет, МУ-София, 2000 г.; специализиран курс “New PCR technologies and optimization strategies” Eppendorf-Netheler-Hinz GmbH marketing training center, София, 2000 г.; Socrates intensive program: “Liposome technology and application in therapeutics”, Patras University, гр. Патра, Гърция, 2003 г.; Еurotox Education Course „Basic toxicology”, Боровец, 2006 г.; специализиран курс „Въведение във флоуцитометрията”, НЦЗПБ, София, 2010 г.

Проф. Момеков е бил хоноруван лектор по фармакология и токсикология в рамките на магистърска програма „Медицинска химия”, Химически факултет при СУ „Св. Кл. Охридски” (в периода 2009-2011 г.). Участва като гост-лектор в редица акредитирани от Българския фармацевтичен съюз, Фондация кардиология, Електронната академия за продължаващо медицинско обучение (ЕАПМО) и др. програми за продължаващо обучение. В рамките на програмата „Еразъм” е изнесъл цикъл от лекции в областта на онкофармакологията и фармакологията на природните продукти в Медицинския факултет на Университет „К. Й. Шафарик”, Кошице, Словакия (2009 г.). Активно е ангажиран в програмите за продължаващо обучение на фармацевти и лекари от цялата страна.

Владее писмено и говоримо английски и руски и ползва португалски език.

Проф. Момеков е съавтор на над 300 реални пълнотекстови публикации в периодични издания, глави от монографии и учебници. 130 от публикациите са в списания с импакт фактор в т.ч. ACS Biomaterials Science and Engineering, Advances in Materials Science and Engineering, Annals of the New York Academy of Sciences, Anti-Cancer Agents in Medicinal Chemistry, Archives of Toxicology, Biomacromolecules, Biomaterials Science, Bioorganic and Medicinal Chemistry Letters, Biotechnology and Biotechnological Equipment, Comptes Rendus de L'Academie Bulgare des Sciences, Current Medicinal Chemistry, Dalton Transactions, European Journal of Medicinal Chemistry, European Journal of Pharmaceutical Sciences, European Journal of Pharmaceutical Sciences, European Journal of Pharmaceutics and Biopharmaceutics, Expert Opinion on Drug Delivery, Expert Opinion on Therapeutic Patents, Fitoterapia, International Journal of Pharmaceutics, Investigational New Drugs, Journal of Controlled Release, Journal of Inorganic Biochemistry, Journal of Natural Products, Molecules, Natural Product Communications, Natural Product Research, Neoplasma, Pharmacological Reports, Phytomedicine, Phytotherapy Research, Redox Report, RSC Advances, Soft Matter и др.

Кандидатът е автор на една самостоятелна монография, 75 глави от учебници и 23 в колективни монографии, един патент и един полезен модел. Съредактор е на два учебника и пет колективни монографии. Общият импакт фактор на трудовете на проф. Момеков е 282,6 а индивидуалният е 52,16. Трудовете му са цитирани 1788 пъти (h-индекс 23; по данни от SCOPUS), като не са идентифицирани негативни цитати. Бил е ръководител на седем успешно защитени докторски дисертации (на 6 докторанти, зачислени в МУ-София и един в МУ-Пловдив), на 15 дипломанти и 35 специализанти по „Клинична фармация“ и „Фармакология и фармакотерапия“, по линията на СДО.

Проф. Момеков е член на редакционната колегия на списанията *Biomolecules*, *Biotechnology & Biotechnological Equipment, Pharmacia*, *Наука Кардиология, Годишник по болнична фармация, GP Medic* и *American Journal of Pharmacology*. Член е на Консултативния съвет на Електронната академия за продължаващо медицинско обучение (ЕАПМО).

Проф. Момеков е бил рецензент на над 158 ръкописа, подадени за публикуване в специализирани научни списания, в т.ч. *Advances in Pharmacological Sciences, Biomaterials, Biomedicine and Pharmacotherapy, Biotechnology and Biotechnological Equipment, BioMed Research International, Bioorganic and Medicinal Chemistry Letters, Cancer Letters, European Journal of Medicinal Chemistry, Evidence-based Complementary and Alternative Medicine, International Journal of Molecular Sciences, Journal of Chemistry, Journal of Tropical Medicine, Mediators of Inflammation, Molecules, Oxidative Medicine and Cellular Longevity, Scientific Reports* и др. Като член на научно жури е изготвял рецензии и становища в редица процедури по хабилитация и защита на дисертационни трудове.

Научните интереси и експерименталната работа на проф. Момеков са фокусирани основно в областта на експерименталната противотуморна химиотерапия, онкофармакологията и дизайна на антинеопластични лекарства. Проведени са редица проучвания и в други области на експерименталната фармакология, токсикология и фармацевтичните науки: фитофармакология и етнофармакология; разработване и оценка на антиангиогенни средства; фармакологично и токсикологично проучване на липозоми и други лекарство-доставящи системи като носители на цитостатици; биосъвместимост на полимерни материали; проучване на ефектите на комбинации от лекарства и на лекарствените взаимодействия.

Обект на академичен интерес от страна на проф. Момеков са и базираната на доказателства фармакотерапия (с фокус върху онкологичните състояния, сърдечно-съдовите заболявания, астма и ХОББ, редките болести), както и задълбочените проучвания на лекарствените взаимодействия, от методичните подходи за количествената им оценка до изследването на клинично-значимите интерференции между конкурентно прилагани терапии.

От 2021 г. проф. Момеков е ръководител на Катедрата по фармакология, фармакотерапия и токсикология на Фармацевтичен факултет при МУ – София. Понастоящем е член на държавните изпитни комисии по „*Фармакология и фармакотерапия*“ и „*Клинична фармация*“. Бил е член на комисията по прозрачност към Министерство на здравеопазването и на Изпълнителния съвет на Фонд "Научни изследвания" към МОН. Понастоящем е член на Факултетния съвет на Фармацевтичен факултет и на Академичния съвет на МУ-София.

Проф. Момеков е заместник координатор от страна на МУ-София на екипа, участващ в реализацията на Националната програма „*Иновативни нискотоксични биологично активни средства за прецизна медицина* *BioActivMed*“, финансирана от МОН. Бил е ръководител на един проект от конкурсната програма „*Млади учени*“ на НФНИ, както и на два научни проекта, финансирани от СМН-МУ-София. Участвал е в реализирането на над шестдесет научно-изследователски проекти, финансирани от СМН, МУ-София, НФНИ, ФНИ, СУ „Св. Кл. Охридски”, Софарма АД.

Два пъти е удостояван с наградата "*Signum Laudis pro Scientiae Meritis*" на Съвета по медицинска наука при МУ в София, във връзка с успешна реализация на изследователски проекти. Член е на Националния експертен съвет по клинична фармация, анализ на лекарствата, фармакология, токсикология и фитофармацевтични продукти към Министерство на здравеопазването. Член е на журито по конкурсната програма „Млади таланти“ на МОН.

През 2020 г. е включен в състава на Медицинския съвет към МС, сформиран **за изготвяне на алгоритми, препоръки за диагноза и лечение на Covid-19 и неговите органни инфекции.**

|  |  |  |  |  |
| --- | --- | --- | --- | --- |
|  |  |  |  |  |